
1. Üldine olukord
Aastaks 2028 kavandab SoM Eestis kiirabireformi (KA reform), mille käigus on plaanis laiendada olemasolevat kiirabibaaside võrgustikku, muuta arstibrigaadide asukohti, vähendada nende arvu, muuda osad kiirabibrigaadid (KA) kaheliikmelisteks ning vähendada öisel ajal nende arvu. SoM-i hinnangul parandab see kiirabiteenuse kättesaadavust ning optimeerib olemasoleva ressursi kasutamist. Eelpool mainitud reformi aluseks on Sotsiaalministeeriumi (SoM) sõnul eelnev analüüs ning vastavasisulised mudeldamistegevused.

2. Vastused teabepäringule
a) Eelnevalt pole plaanitavale KA reformile küsitud KV-e hinnangut riigikaitse kontekstis. Seisuga  23.09.2026 saabus KV peaarsti nimele SoM-i poolne (AK tase) e-mail mõjuhinnangu päringuga tähtajaga 30.09.2026. Vastus sellele antud 23.09.2026.
b) KV-le (sh. Kaitseväe peastaabi logistikaosakonna meditsiiniteenistusele – J4-4) pole seisuga 23.09.2026 SoM-i poolt edastatud ühtegi KA reformi mõjudega seonduvat analüüsi, matemaatilist mudelit või plaani sõjamängu tulemit.

3. J4-4 poolne hinnang planeeritavale KA reformile riigikaitse aspektist.
Riigikaitse aspektist on kriisi- ja sõjaolukorras efektiivselt toimiv KA teenus üheks kriitiliseks vajaduseks. Selle ülesande täitmise üheks oluliseks eelduseks on lisaks materjal - tehnilise baasi olemasolule ka isikkoosseisu väljaõpe ning piisav isikkoosseisu reserv tulemaks toime kriisist või sõjast tingitud personalialaste väljakutsetega.
Sotsiaalministri kinnitatud „Kiirabi arengusuunad aastani 2035“ kirjeldavad 2024. aasta tavapärase mudelina kolmeliikmelist kiirabibrigaadi. Dokument toob kolmeliikmelise brigaadi eelistena välja elustamise, hulgitrauma, agressiivse patsiendi käsitluse, mitme kannatanuga sündmused, brigaadijuhtide järelkasvu ja personalireservi kriisiolukordadeks.
KA senine väljaõppemudel, mida on ellu viidud koostöös KV-ga, on põhinenud kolmeliikmelistele brigaadidele. Senine praktika nii õppustel kui ka reaalsetes situatsioonides on näidanud seda, et kolmeliikmeline brigaad on nö minimaalne optimum selleks, et kas tegeleda raske kannatanuga või alustada masskannatanute olukorra lahendamise esmaste protseduuridega. Siin räägib kaheliikmeliste brigaadide vastu ka matemaatika. Kui kolmeliikmeliste brigaadide korral tõusis appi kutsutud KA brigaadi arvelt sündmuskohal viibivate meedikute arv kolme isiku võrra, siis kaheliikmeliste brigaadide puhul tõuseb vastav arv kahe võrra (3+3 vs 2+2). See omakorda tingib isikkoosseisu puuduse sündmuskohal, mis võib hakata mõjutama patsientide käsitlust.
Kriisiolukorras tagavad kolmeliikmelised brigaadid personali reservi. Suurem osa tsiviilkriise ning ka UA-RF sõjaline konflikt on näidanud seda, et kindlasti ei tule kriisi- või sõjaolukorras, kus meditsiinilise abi vajadus on tõusnud, kõik lisaks välja kutsutud töötajad oma töökohustusi täitma. Põhjusi selleks võib olla erinevaid – hirm, isiklikud põhjused, eemalviibimine või siis sellel hetkel töökohustuste täitmine mõnes muus tervishoiuasutuses jms. Sellises olukorras on võimalik kolmeliikmelistest brigaadidest moodustada operatiivselt vajadusel kaheliikmelised ehk siis on olemas vajalik isikkoosseisu reserv. Juhul, kui minnakse üle suuresti kaheliikmelistele brigaadidele, selline reserv puudub.
Kriiside korral tuleb kindlasti arvestada meditsiinitöötajate väljalangevusega (läbipõlemine, haigestumised, vigastused, hukkumine). Seniste kolmeliikmeliste brigaadide olemasolu tagas isikkoosseisu reservi ka selliseks olukorraks. 
Kolmeliikmelised brigaadid on üks osa KA säilenõtkuse tagamisest. Kriiside kestvuseks tuleb arvestada nädalaid, kuid või isegi aastaid. Sel ajal töötab meditsiinipersonal sageli oma võimete piiril mis omakorda põhjustab isikkooseisu kadusid (läbipõlemine jms psüühilised probleemid). Kriisi korral, mis hõlmab kogu tervishoiusüsteemi (laiemalt ühiskonda tervikuna), on töötajate asendamine keeruline või isegi mingi perioodi võimatu. Kolmeliikmeliste brigaadide isikkoosseisu reserviga on võimalik vähemalt ajutiselt katta võimalikke personalikadusid. Kaheliikmeliste brigaadide domineerimisel selline võimekus puudub mis omakorda viib KA säilenõtkuse vähenemisele/kadumisele kriisi korral.
4. Kokkuvõte/järeldused
Riigikaitse kontekstis raskendab sellisel kujul planeeritav reform kriisi- ja sõjaolukorras KA võimekuse tagamist ning vähendab selle teenuse järjepidevust. Üheks peamiseks põhjuseks on hädavajaliku personalireservi kadumine.

